Je smutné, ak po piatkovom hektickom víťaznom zápase nitrianskych hokejistov s Martinom (5:4), ktoré znamenalo posun HKm na vytúženú deviatu priečku v tabuľke, musíme priestor určený na víťazné ódy prepustiť úplne zbytočnému apelu na adresu fanúšikov. Tí sa totiž po čase opäť raz vyznamenali. Na ľad hádzali úplne zbytočne rôzne predmety, fľaše, ba dokonca tam pristála aj záchodová doska. Klub je tak vystavovaný finančným pokutám, čo je však horšie, Nitre už hrozí zavretie štadióna. Otvorenému listu riaditeľa HKm Nitra Jána Plandoru na adresu tých pár "jedincov", v ktorom si šéf klubu nedáva pred ústa žiadne servítky, sa nebude čudovať určite nikto, kto v piatok na hokeji v Nitre bol.
˛ ˛ ˛ ˛
Vážený fanúšik, dovoľujem si ťa osloviť v mene celého hokejového klubu a hlavne A-mužstva. Sme veľmi radi že sme ťa našou zlepšenou hrou a výsledkami opäť pritiahli na nitriansky zimák. Všetci ťa chceme ubezpečiť, že do konca sezóny urobíme všetko, čo bude v našich silách, aby sme extraligu hrali v Nitre aj v budúcej sezóne. Veríme, že naším zvýšeným úsilím, umením a chuťou čestne súperiť na ľade sa nám to podarí. Máme len jednu obavu, aby si nám to TY, možno jeden z tisícky, svojou hlúposťou na štadióne nepokazil a neznemožnil. Tvoje správanie sa dá nazvať aj ináč ako hlúposť - je to obyčajné chrapúnstvo. To, akým spôsobom nám všetkým ukazuješ svoju VEĽKOSŤ, neznamená nič iné len to, že si skutočne mentálne menej vyvinutý. Pokiaľ náhodou nevieš, čo to znamená, je to kultúrny výraz pre debila. Ten určite patrí na psychiatriu a tam patríš aj TY. Ale nielen TY, ale aj tí, ktorí ťa v tom podporujú a pomáhajú ti. Sú možno ešte horší, pretože zneužívajú tvoju mentálnu zaostalosť, bavia sa na tvojej sprostosti a ty im vďačne zo seba robíš opicu. Pokiaľ v TEBE ešte náhodou zostalo aspoň kúsok človeka a myslenie ŤA ešte nebolí, skús porozmýšľať a zamyslieť sa nad sebou. Budeme ti všetci povďační, keď prídeš na to, že je najvyšší čas, aby si sa začal správať ako človek. V mene ostatných troch tisícok fanúšikov ti vopred ďakujem.
Ján Plandora,
riaditeľ HKmNitra